b'\n_START_ARTICLE_\nNikolai Basov\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nBasov syntyi Usmanissa nykyisell\xc3\xa4 Lipetskin alueella vuonna 1922. H\xc3\xa4nen is\xc3\xa4ns\xc3\xa4 Gennadi Fedorovit\xc5\xa1 Basov oli Vorone\xc5\xbein yliopiston professori, joka tutki mets\xc3\xa4vy\xc3\xb6hykkeiden vaikutusta maanpinnan alaisiin vesiin ja maanpinnan kuivumiseen. _NEWLINE_Basov valmistui lukiosta Vorone\xc5\xbeissa vuonna 1941, mink\xc3\xa4 j\xc3\xa4lkeen h\xc3\xa4n suoritti asepalveluksensa Kuiby\xc5\xa1evin (nyk. Samara) sotilasl\xc3\xa4\xc3\xa4ketieteellisess\xc3\xa4 akatemiassa. Kahden vuoden j\xc3\xa4lkeen h\xc3\xa4n oli p\xc3\xa4tev\xc3\xb6itynyt sotilasl\xc3\xa4\xc3\xa4k\xc3\xa4rin apulaiseksi. Toisen maailmansodan ollessa k\xc3\xa4ynniss\xc3\xa4 h\xc3\xa4net l\xc3\xa4hetettiin palvelemaan ensimm\xc3\xa4iselle Ukrainan rintamalle._NEWLINE_Kotiuttamisensa j\xc3\xa4lkeen joulukuussa 1945 h\xc3\xa4n muutti Moskovaan ja p\xc3\xa4\xc3\xa4si opiskelemaan fysiikkaa Moskovan fysiikan ja teknologian instituuttissa. Vuodesta 1950 l\xc3\xa4htien h\xc3\xa4n oli kirjoilla P. N. Lebedevin fysiikan instituutissa, jossa h\xc3\xa4n valmisteli Mihail Leontoit\xc5\xa1in ja Aleksandr Prohorovin ohjaamana v\xc3\xa4it\xc3\xb6sty\xc3\xb6t\xc3\xa4. Samaisessa instituutissa h\xc3\xa4n johti kvanttiradiofysiikan osastoa. Moskovan fysiikan ja teknologian instituutissa h\xc3\xa4nell\xc3\xa4 oli samanaikaisesti kiinte\xc3\xa4n olomuodon fysiikan professuuria. Fysiikan ja teknologian instituutista h\xc3\xa4n sai tieteiden kandidaatin tutkinnon (kandidat nauk)1953 ja Lebedev-instituutista ylemm\xc3\xa4n tohtorintutkinnon vuonna 1956 aiheena molekulaariset v\xc3\xa4r\xc3\xa4htelij\xc3\xa4t. V\xc3\xa4it\xc3\xb6sty\xc3\xb6 antoi teoreettisen ja kokeellisen pohjan maserin valmistamiseksi._NEWLINE_Ennen v\xc3\xa4it\xc3\xb6sty\xc3\xb6ns\xc3\xa4 julkaisemista h\xc3\xa4n oli Prohorovin kanssa julkaissut artikkelin jatkuvan koherentin mikroaaltos\xc3\xa4teilyn valmistamisesta molekyylitasolla. Charles Townes oli oppilaidensa kanssa onnistunut valmistamaan vuonna 1953 toimivan maserin, mutta se ei kyennyt l\xc3\xa4hett\xc3\xa4m\xc3\xa4\xc3\xa4n jatkuvaa s\xc3\xa4teily\xc3\xa4. Prohorovin ja Basovin ajatus perustui Albert Einsteinin vuonna 1917 esitt\xc3\xa4m\xc3\xa4\xc3\xa4n ajatukseen stimuloidusta emissiosta. _NEWLINE_Basov oli Lebedev-instituutin johtaja vuosina 1973-1988. Akateemikko h\xc3\xa4nest\xc3\xa4 tuli 1966._NEWLINE_Basov avioitui ven\xc3\xa4l\xc3\xa4isen fyysikon Ksenija \xd0\xa2ihonovna Nazarovan kanssa vuonna 1950 ja sai kaksi poikaa.'